灌竹
作者：程俱
朝代：宋

paragraphs: 戶樞不容蠧，展轉夕與朝。
死水不赴壑，淺於杯所膠。
人生戒甚逸，起我少自勞。
呼僮續長綆，落落鳴桔橰。
攜瓢傍脩竹，灌灑繞百遭。
念此十二君，離羣自江臯。
移栽一年餘，已長數尺梢。
齋前雨霜叢，歲久根已交。
交根纒籜龍，卷葉不復搖。
聊蘇夏日畏，未謝春雨膏。
蕭蕭便生涼，霍若雲霧消。
却坐井邊石，清泉濯雙骹。
官閑但數數，聽以老圃嘲。
豈敢運甓比，漫欲滋枯焦。